الاباده الجماعيه فى غزه

الابادة الجماعية فى غزة هيا عملية مستمرة ومتعمدة وممنهجة بتستهدف الشعب الفلسطينى فى قطاع غزة وبتنفذها إسرائيل خلال حرب غزة. الموضوع ده بيشمل القتل الجماعى والتجويع المتعمد والتسبب بأضرار جسدية ونفسية للناس وكمان منع الإنجاب. كمان فيه حاجات تانية زى الحصار وتدمير البنية التحتية المدنية وقتل الناس اللى بتدور على مساعدات والتسبب فى نزوح جماعى قسرى وتدمير المبانى.

 خلفية 
الأزمة دلوقتى  فى غزة ابتدت فى 7 اكتوبر 2023 لما أعلنت حركة حماس عن عملية طوفان الأقصى ضد مواقع فى إسرائيل والمستوطنات المحيطة بقطاع غزة واللى شملت هجوم مفاجئ بصواريخ وتسلل مجموعة من المقاتلين لمهاجمة المستوطنات المحيطة بغزة و كان هدفها بحسب حماس الضغط على إسرائيل لوقف الحصار ومحاولة تغيير الواقع على الأرض. بعد العملية دى ردت إسرائيل بسرعة بإعلان الحرب على غزة بشن ضربات جوية وبرية مكثفة على القطاع وده أدى لتصاعد كبير فى العنف والدمار فى المنطقة.

الخساير البشرية كانت هائلة من بداية العملية و لالان، حسب بيانات وزارة الصحة فى غزة وتقارير صحفية إن عشرات الالاف من الفلسطينيين استشهدوا من بينهم عدد كبير من الأطفال والستات وعدد الجرحى بمئات الالاف.

أرقام الشهداء والجرحى بتختلف حسب المصدر والفترة الزمنية لكن من الواضح إن الحرب من 7 اكتوبر 2023 وما بعدها كانت من أكتر الحروب دموية فى التاريخ الحديث، وخلفت تأثير إنسانى واجتماعى كبير على الشعب الفلسطينى فى غزة.
 اعمال الابادة الجماعية 
الهجمات الاسرائيلية اللى حصلت بعد عملية طوفان الأقصى مكنتش بس عسكرية لكن اتوصفت من خبراء وقانونيين إنها أفعال إبادة جماعية لأنها مستهدفة المدنيين بشكل متعمد. ده شمل قتل جماعى للمدنيين من ستات و أطفال وكبار سن وكمان تدمير البنية التحتية زى  البيوت  والمدارس والمستشفيات. كمان حصل حصار ومنع وصول الغذاء والميه والأدوية وده أدى لتجويع الناس والتسبب فى معاناة صحية ونفسية شديدة. الهجمات دى سببت نزوح جماعى لمئات الالاف وكمان تدمير الأماكن الثقافية والدينية والتعليمية. كل الأفعال دى بحسب لجان الامم المتحده وعدد من منظمات حقوق الإنسان وخبراء الإبادة الجماعية تدخل تحت تصنيف الإبادة الجماعية لأنها متعمدة وممنهجة وبتستهدف وجود الشعب الفلسطينى فى غزة.
 الصمت العالمى على الابادة الجماعية فى غزة 
مع كل الدم والدمار اللى حصل فى غزة كان فيه صمت واضح من الدول الكبرى وكتير من المنظمات الدولية. رغم التقارير اللى وثقت القتل الجماعى والتجويع وتدمير المستشفيات والمدارس لكن أغلب القوى العالمية زى امريكا متخذتش خطوات فعلية لوقف الهجمات أو محاسبة المسؤولين عنها. بعض الدول الكبرى اكتفت بالتصريحات الدبلوماسية أو الدعوات للحوار من غير إجراءات حقيقية وده خلى الفلسطينيين فى غزة يشعروا إنهم متروكين لوحدهم قدام العدوان. الصمت ده حسب خبراء حقوق الإنسان ساهم فى استمرار الانتهاكات وازدياد المعاناة الإنسانية وفتح الباب لإحساس واسع بعدم وجود محاسبة دولية حقيقية على الجرائم اللى بتحصل.
 الخساير 
الحرب فى غزة خلفت خساير بشرية ومادية هائلة. استشهد اكتر من 80 ألف شخص وبحسب مجلة ذا لانسيت عدد الضحايا بسبب أسباب مباشرة ومش مباشره وصل حوالى 186,000 شهيد.

أما الإصابات فكانت هائلة كمان مع 114,700 إصابة مباشرة و1,737,524 شخص أصيبوا بأمراض معدية بسبب النزوح.

من ناحية البنية التحتية تم تدمير حوالى 80% من  البيوت  و50% من المبانى فى غزة و20% من السكان بيعانوا من مستويات كارثية من انعدام الأمن الغذائى وده بيشمل نقص شديد فى الطعام والمجاعة والإرهاق. كمان أكتر من 1,900,000 شخص نازحين داخليا بيعيشوا فى ظروف صعبة جدا بسبب الهجمات والحصار المستمر.
 مصادر 

تصنيف:فلسطين
تصنيف:غزه